Bi scho die ganz zyt am überlege, was ich euch schribe  söll. Will nach wie vor passiert e Huffe do. Ich däng drumm, dass ich euch die wichtigschte Sache e bitz zämmefasse due.  Ich bi ussem Guesthouse gworfe worde :D Nanai, bi brav gsi. Aber si händ dummerwiis die 4 Rüüm wo mer im WEC Office händ dopplet Buecht. Jetzt wohn ich bi dr Maggie. Si isch d'Leiterin vo dr WEC Cambodia und isch grad uff Heimatsurlaub in Malaysia. Si hett e super tolli Wohnig. Gross, irgendwie rustikal, andersitts voll typisch. Isch schwiirig zum erkläre was das heisst. Aber ich wird  no fötteli uffelade. Was isch denn typisch Khmer? S'Standard Khmer Huus bestoot uss 2 Stockwärk, isch öppe 5 uff 10 Meter gross. D'Vorderfront isch de Iigang und wenn me iinechunnt stoot me in dr Stuube / Garage oder für was es au immer bruucht wird. Dä ruum isch beidi Stockwärk hoch. Öppe in dr mitti wird de Ruum trennt in 2 Zimmer überenander. Hinde isch meistens d'Kuchi. Oft baue si das au grad 2 moll überenander. Ehrlichgseit hoffi, dassi so öppis ähnlichs für mi find. Isch none cooli Art zwohne.  Ich darf mit stolz verkünde, dass ich jetzt e Teil vo dr Kambodschanische Verkehrs Anarchie bi. Hamer e Honda Citi 100 Daelim kauft. Juhuu :D Mi erschts eiges motorisierts gfährt. Chunnt mer vill günstiger, wie wenni ständig s'Moto Taxi muess neh.